
Prediktív feldolgozás autizmus spektrumon bizonytalan körülmények közt

Kulcsszavak: Autizmus spektrum, Prediktív feldolgozás
Az autizmus spektrumzavar (ASD) rendkívül heterogén jellemzőire átfogó kognitív magyarázatot adhat a prediktív feldolgozás eltérése. Az ASD heterogenitása miatt megfelelő kutatási megközelítés lehet a spektrumszemlélet, amelyben a teljes populáció (jelen esetben ép értelmű felnőtt) vizsgálható az autisztikus vonások mértéke mentén (pl. Autizmus Kvóciens
[AQ] kérdőívvel mérve). A prediktív feldolgozás automatikus kognitív folyamat, amely során az új ingerek és a meglévő tudás alapján folyamatosan formáljuk elképzeléseinket a jövő történéseiről. Ennek az elképzelésnek a valóságtól való eltérése a predikciós hiba, amelynek minimalizálására törekszünk különböző módokon. Markánsan eltérő elméleteket is érvényesnek találtak korábbi kutatásokban a prediktív feldolgozás autisztikus sajátosságaira: ilyen a lassú frissítés és a rugalmatlanul magas predikciós hibasúlyozás elmélete. Az implicit predikciós feldolgozási képesség mérésére az Alternáló Szeriális Reakcióidő (ASRT) feladat megfelelő, amelyben magas és alacsony valószínűségű (zajt jelentő) elemek jelennek meg egy
rejtett szabály alapján. Az először megtanult szabályt egy második szakaszban megváltoztattuk.

Dolgozatomban korábbi elméletekből kiindulva a prediktív feldolgozást vizsgáltam az autisztikus vonások erőssége mentén, többszörös bizonytalanságot (zajt és szabályváltozást) adó ASRT feladatban, szemmozgáskövető eszközzel.

Három hipotézisem röviden és főbb eredményeim a következők: 1. A tanulás megtörténik az ASRT feladatban: függetlenül az autisztikus vonások erősségétől, a magas valószínűségű elemekre gyorsabban reagálnak. Lineáris modellemben az elemek valószínűségének volt hatása a reakcióidőre, míg az AQ pontszámnak nem. 2. A korábbi szakaszban megtanult szabályt
szabályváltozás után autisztikus vonások erősségétől függően másképpen alkalmazzák a vizsgálati személyek. A lassú frissítés elmélete igazolódott, miszerint a korábbi szabályt tovább alkalmazzák a magas AQ pontszámú személyek, bár a hatás gyenge. 3. A frissítések gyakorisága a predikciós hiba alapján összefügg az autisztikus vonások erősségével. Eredményem egyik korábbi elméletet sem igazolta, nem volt összefüggés az AQ pontszám és a frissítés gyakorisága között.

Vizsgálatom eredményei a lassú frissítés elméletét támogatják, azonban további kutatások szükségesek a prediktív feldolgozás autisztikus jellemzőinek megbízhatóbb megállapítására. A jövőben ezen eredmények hozzájárulhatnak a diagnosztikus és terápiás folyamatok hatékonyabbá tételéhez.



